CHAPTER II

SANKHYAYOGA

(2. Sankhya-Yoga)

# द्वितीयोऽध्यायः

सञ्जय उवाच —

तं तथा कृपयाविष्टमश्रुपूर्णाकुलेक्षणम् ।   
विषीदन्तमिदं वाक्यमुवाच मधुसूदनः ॥ २.१ ॥

sañjaya uvāca —

taṁ tathā kr̥payāviṣṭamaśrupūrṇākulēkṣaṇam |

viṣīdantamidaṁ vākyamuvāca madhusūdanaḥ || 2.1 ||

1. Sanjaya said: To him thus invaded by pity, his eyes full and distressed

with tears, his heart overcome by depression and discouragement,

Madhusudana spoke these words.

श्रीभगवानुवाच —

कुतस्त्वा कश्मलमिदं विषमे समुपस्थितम् ।   
अनार्यजुष्टमस्वर्ग्यमकीर्तिकरमर्जुन ॥ २.२ ॥

śrībhagavānuvāca —

kutastvā kaśmalamidaṁ viṣamē samupasthitam |

anāryajuṣṭamasvargyamakīrtikaramarjuna || 2.2 ||

क्लैब्यं मा स्म गमः पार्थ नैतत्त्वय्युपपद्यते ।   
क्षुद्रं हृदयदौर्बल्यं त्यक्त्वोत्तिष्ठ परन्तप ॥ २.३ ॥

klaibyaṁ mā sma gamaḥ pārtha naitattvayyupapadyatē |

kṣudraṁ hr̥dayadaurbalyaṁ tyaktvōttiṣṭha parantapa || 2.3 ||

अर्जुन उवाच —

कथं भीष्ममहं सं‍ख्ये द्रोणं च मधुसूदन ।   
इषुभिः प्रतियोत्स्यामि पूजार्हावरिसूदन ॥ २.४ ॥

arjuna uvāca —

kathaṁ bhīṣmamahaṁ saṁ‍khyē drōṇaṁ ca madhusūdana |

iṣubhiḥ pratiyōtsyāmi pūjārhāvarisūdana || 2.4 ||

गुरूनहत्वा हि महानुभावान् श्रेयो भोक्तुं भैक्षमपीह लोके ।   
हत्वार्थकामांस्तु गुरूनिहैव भुञ्जीय भोगान्रुधिरप्रदिग्धान् ॥ २.५ ॥

gurūnahatvā hi mahānubhāvān śrēyō bhōktuṁ bhaikṣamapīha lōkē |

hatvārthakāmāṁstu gurūnihaiva bhuñjīya bhōgānrudhirapradigdhān || 2.5 ||

न चैतद्विद्मः कतरन्नो गरीयो यद्वा जयेम यदि वा नो जयेयुः ।   
यानेव हत्वा न जिजीविषामस्तेऽवस्थिताः प्रमुखे धार्तराष्ट्राः ॥ २.६ ॥

na caitadvidmaḥ katarannō garīyō yadvā jayēma yadi vā nō jayēyuḥ |

yānēva hatvā na jijīviṣāmastē:'vasthitāḥ pramukhē dhārtarāṣṭrāḥ || 2.6 ||

कार्पण्यदोषोपहतस्वभावः पृच्छामि त्वां धर्मसंमूढचेताः ।   
यच्छ्रेयः स्यान्निश्चितं ब्रूहि तन्मे शिष्यस्तेऽहं शाधि मां त्वां प्रपन्नम् ॥२.७ ॥

kārpaṇyadōṣōpahatasvabhāvaḥ pr̥cchāmi tvāṁ dharmasaṁmūḍhacētāḥ |

yacchrēyaḥ syānniścitaṁ brūhi tanmē śiṣyastē:'haṁ śādhi māṁ tvāṁ prapannam ||2.7 ||

न हि प्रपश्यामि ममापनुद्याद्यच्छोकमुच्छोषणमिन्द्रियाणाम् ।   
अवाप्य भूमावसपत्नमृद्धं राज्यं सुराणामपि चाधिपत्यम् ॥ २.८ ॥

na hi prapaśyāmi mamāpanudyādyacchōkamucchōṣaṇamindriyāṇām |

avāpya bhūmāvasapatnamr̥ddhaṁ rājyaṁ surāṇāmapi cādhipatyam || 2.8 ||

सञ्जय उवाच —

एवमुक्त्वा हृषीकेशं गुडाकेशः परन्तपः ।   
न योत्स्य इति गोविन्दमुक्त्वा तूष्णीं बभूव ह ॥ २.९ ॥

sañjaya uvāca —

ēvamuktvā hr̥ṣīkēśaṁ guḍākēśaḥ parantapaḥ |

na yōtsya iti gōvindamuktvā tūṣṇīṁ babhūva ha || 2.9 ||

तमुवाच हृषीकेशः प्रहसन्निव भारत ।   
सेनयोरुभयोर्मध्ये विषीदन्तमिदं वचः ॥ २.१० ॥

tamuvāca hr̥ṣīkēśaḥ prahasanniva bhārata |

sēnayōrubhayōrmadhyē viṣīdantamidaṁ vacaḥ || 2.10 ||

श्रीभगवानुवाच —

अशोच्यानन्वशोचस्त्वं प्रज्ञावादांश्च भाषसे ।   
गतासूनगतासूंश्च नानुशोचन्ति पण्डिताः ॥ २.११ ॥

śrībhagavānuvāca —

aśōcyānanvaśōcastvaṁ prajñāvādāṁśca bhāṣasē |

gatāsūnagatāsūṁśca nānuśōcanti paṇḍitāḥ || 2.11 ||

न त्वेवाहं जातु नासं न त्वं नेमे जनाधिपाः ।   
न चैव न भविष्यामः सर्वे वयमतः परम् ॥ २.१२ ॥

na tvēvāhaṁ jātu nāsaṁ na tvaṁ nēmē janādhipāḥ |

na caiva na bhaviṣyāmaḥ sarvē vayamataḥ param || 2.12 ||

देहिनोऽस्मिन्यथा देहे कौमारं यौवनं जरा ।   
तथा देहान्तरप्राप्तिर्धीरस्तत्र न मुह्यति ॥ २.१३ ॥

dēhinō:'sminyathā dēhē kaumāraṁ yauvanaṁ jarā |

tathā dēhāntaraprāptirdhīrastatra na muhyati || 2.13 ||

मात्रास्पर्शास्तु कौन्तेय शीतोष्णसुखदुःखदाः ।   
आगमापायिनोऽनित्यास्तांस्तितिक्षस्व भारत ॥ २.१४ ॥

mātrāsparśāstu kauntēya śītōṣṇasukhaduḥkhadāḥ |

āgamāpāyinō:'nityāstāṁstitikṣasva bhārata || 2.14 ||

यं हि न व्यथयन्त्येते पुरुषं पुरुषर्षभ ।   
समदुःखसुखं धीरं सोऽमृतत्वाय कल्पते ॥ २.१५ ॥

yaṁ hi na vyathayantyētē puruṣaṁ puruṣarṣabha |

samaduḥkhasukhaṁ dhīraṁ sō:'mr̥tatvāya kalpatē || 2.15 ||

नासतो विद्यते भावो नाभावो विद्यते सतः ।   
उभयोरपि दृष्टोऽन्तस्त्वनयोस्तत्त्वदर्शिभिः ॥ २.१६ ॥

nāsatō vidyatē bhāvō nābhāvō vidyatē sataḥ |

ubhayōrapi dr̥ṣṭō:'ntastvanayōstattvadarśibhiḥ || 2.16 ||

अविनाशि तु तद्विद्धि येन सर्वमिदं ततम् ।   
विनाशमव्ययस्यास्य न कश्चित्कर्तुमर्हति ॥ २.१७ ॥

avināśi tu tadviddhi yēna sarvamidaṁ tatam |

vināśamavyayasyāsya na kaścitkartumarhati || 2.17 ||

अन्तवन्त इमे देहा नित्यस्योक्ताः शरीरिणः ।   
अनाशिनोऽप्रमेयस्य तस्माद्युध्यस्व भारत ॥ २.१८ ॥

antavanta imē dēhā nityasyōktāḥ śarīriṇaḥ |

anāśinō:'pramēyasya tasmādyudhyasva bhārata || 2.18 ||

य एनं वेत्ति हन्तारं यश्चैनं मन्यते हतम् ।   
उभौ तौ न विजानीतो नायं हन्ति न हन्यते ॥ २.१९ ॥

ya ēnaṁ vētti hantāraṁ yaścainaṁ manyatē hatam |

ubhau tau na vijānītō nāyaṁ hanti na hanyatē || 2.19 ||

न जायते म्रियते वा कदाचिन्नायं भूत्वाभविता वा न भूयः ।   
अजो नित्यः शाश्वतोऽयं पुराणो न हन्यते हन्यमाने शरीरे ॥ २.२० ॥

na jāyatē mriyatē vā kadācinnāyaṁ bhūtvābhavitā vā na bhūyaḥ |

ajō nityaḥ śāśvatō:'yaṁ purāṇō na hanyatē hanyamānē śarīrē || 2.20 ||

वेदाविनाशिनं नित्यं य एनमजमव्ययम् ।   
कथं स पुरुषः पार्थ कं घातयति हन्ति कम् ॥ २.२१ ॥

vēdāvināśinaṁ nityaṁ ya ēnamajamavyayam |

kathaṁ sa puruṣaḥ pārtha kaṁ ghātayati hanti kam || 2.21 ||

वासांसि जीर्णानि यथा विहाय नवानि गृह्णाति नरोऽपराणि ।   
तथा शरीराणि विहाय जीर्णान्यन्यानि संयाति नवानि देही ॥ २.२२ ॥

vāsāṁsi jīrṇāni yathā vihāya navāni gr̥hṇāti narō:'parāṇi |

tathā śarīrāṇi vihāya jīrṇānyanyāni saṁyāti navāni dēhī || 2.22 ||

नैनं छिन्दन्ति शस्त्राणि नैनं दहति पावकः ।   
न चैनं क्लेदयन्त्यापो न शोषयति मारुतः ॥ २.२३ ॥

nainaṁ chindanti śastrāṇi nainaṁ dahati pāvakaḥ |

na cainaṁ klēdayantyāpō na śōṣayati mārutaḥ || 2.23 ||

अच्छेद्योऽयमदाह्योऽयमक्लेद्योऽशोष्य एव च ।   
नित्यः सर्वगतः स्थाणुरचलोऽयं सनातनः ॥ २.२४ ॥

acchēdyō:'yamadāhyō:'yamaklēdyō:'śōṣya ēva ca |

nityaḥ sarvagataḥ sthāṇuracalō:'yaṁ sanātanaḥ || 2.24 ||

अव्यक्तोऽयमचिन्त्योऽयमविकार्योऽयमुच्यते ।   
तस्मादेवं विदित्वैनं नानुशोचितुमर्हसि ॥ २.२५ ॥

avyaktō:'yamacintyō:'yamavikāryō:'yamucyatē |

tasmādēvaṁ viditvainaṁ nānuśōcitumarhasi || 2.25 ||

अथ चैनं नित्यजातं नित्यं वा मन्यसे मृतम् ।   
तथापि त्वं महाबाहो नैवं शोचितुमर्हसि ॥ २.२६ ॥

atha cainaṁ nityajātaṁ nityaṁ vā manyasē mr̥tam |

tathāpi tvaṁ mahābāhō naivaṁ śōcitumarhasi || 2.26 ||

जातस्य हि ध्रुवो मृत्युर्ध्रुवं जन्म मृतस्य च ।   
तस्मादपरिहार्येऽर्थे न त्वं शोचितुमर्हसि ॥ २.२७ ॥

jātasya hi dhruvō mr̥tyurdhruvaṁ janma mr̥tasya ca |

tasmādaparihāryē:'rthē na tvaṁ śōcitumarhasi || 2.27 ||

अव्यक्तादीनि भूतानि व्यक्तमध्यानि भारत ।   
अव्यक्तनिधनान्येव तत्र का परिदेवना ॥ २.२८ ॥

avyaktādīni bhūtāni vyaktamadhyāni bhārata |

avyaktanidhanānyēva tatra kā paridēvanā || 2.28 ||

आश्चर्यवत्पश्यति कश्चिदेनमाश्चर्यवद्वदति तथैव चान्यः ।   
आश्चर्यवच्चैनमन्यः शृणोति श्रुत्वाप्येनं वेद न चैव कश्चित् ॥ २.२९ ॥

āścaryavatpaśyati kaścidēnamāścaryavadvadati tathaiva cānyaḥ |

āścaryavaccainamanyaḥ śr̥ṇōti śrutvāpyēnaṁ vēda na caiva kaścit || 2.29 ||

देही नित्यमवध्योऽयं देहे सर्वस्य भारत ।   
तस्मात्सर्वाणि भूतानि न त्वं शोचितुमर्हसि ॥ २.३० ॥

dēhī nityamavadhyō:'yaṁ dēhē sarvasya bhārata |

tasmātsarvāṇi bhūtāni na tvaṁ śōcitumarhasi || 2.30 ||

स्वधर्ममपि चावेक्ष्य न विकम्पितुमर्हसि ।   
धर्म्याद्धि युद्धाच्छ्रेयोऽन्यत्क्षत्त्रियस्य न विद्यते ॥ २.३१ ॥

svadharmamapi cāvēkṣya na vikampitumarhasi |

dharmyāddhi yuddhācchrēyō:'nyatkṣattriyasya na vidyatē || 2.31 ||

यदृच्छया चोपपन्नं स्वर्गद्वारमपावृतम् ।   
सुखिनः क्षत्रियाः पार्थ लभन्ते युद्धमीदृशम् ॥ २.३२ ॥

yadr̥cchayā cōpapannaṁ svargadvāramapāvr̥tam |

sukhinaḥ kṣatriyāḥ pārtha labhantē yuddhamīdr̥śam || 2.32 ||

अथ चेत्त्वमिमं धर्म्यं सङ्ग्रामं न करिष्यसि ।   
ततः स्वधर्मं कीर्तिं च हित्वा पापमवाप्स्यसि ॥ २.३३ ॥

atha cēttvamimaṁ dharmyaṁ saṅgrāmaṁ na kariṣyasi |

tataḥ svadharmaṁ kīrtiṁ ca hitvā pāpamavāpsyasi || 2.33 ||

अकीर्तिं चापि भूतानि कथयिष्यन्ति तेऽव्ययाम् ।   
सम्भावितस्य चाकीर्तिर्मरणादतिरिच्यते ॥ २.३४ ॥

akīrtiṁ cāpi bhūtāni kathayiṣyanti tē:'vyayām |

sambhāvitasya cākīrtirmaraṇādatiricyatē || 2.34 ||

भयाद्रणादुपरतं मंस्यन्ते त्वां महारथाः ।   
येषां च त्वं बहुमतो भूत्वा यास्यसि लाघवम् ॥ २.३५ ॥

bhayādraṇāduparataṁ maṁsyantē tvāṁ mahārathāḥ |

yēṣāṁ ca tvaṁ bahumatō bhūtvā yāsyasi lāghavam || 2.35 ||

अवाच्यवादांश्च बहून्वदिष्यन्ति तवाहिताः ।   
निन्दन्तस्तव सामर्थ्यं ततो दुःखतरं नु किम् ॥ २.३६ ॥

avācyavādāṁśca bahūnvadiṣyanti tavāhitāḥ |

nindantastava sāmarthyaṁ tatō duḥkhataraṁ nu kim || 2.36 ||

हतो वा प्राप्स्यसि स्वर्गं जित्वा वा भोक्ष्यसे महीम् ।   
तस्मादुत्तिष्ठ कौन्तेय युद्धाय कृतनिश्चयः ॥ २.३७ ॥

hatō vā prāpsyasi svargaṁ jitvā vā bhōkṣyasē mahīm |

tasmāduttiṣṭha kauntēya yuddhāya kr̥taniścayaḥ || 2.37 ||

सुखदुःखे समे कृत्वा लाभालाभौ जयाजयौ ।   
ततो युद्धाय युज्यस्व नैवं पापमवाप्स्यसि ॥ २.३८ ॥

sukhaduḥkhē samē kr̥tvā lābhālābhau jayājayau |

tatō yuddhāya yujyasva naivaṁ pāpamavāpsyasi || 2.38 ||

एषा तेऽभिहिता साङ्‍ख्ये बुद्धिर्योगे त्विमां शृणु ।   
बुद्ध्या युक्तो यया पार्थ कर्मबन्धं प्रहास्यसि ॥ २.३९ ॥

ēṣā tē:'bhihitā sāṅ‍khyē buddhiryōgē tvimāṁ śr̥ṇu |

buddhyā yuktō yayā pārtha karmabandhaṁ prahāsyasi || 2.39 ||

नेहाभिक्रमनाशोऽस्ति प्रत्यवायो न विद्यते ।   
स्वल्पमप्यस्य धर्मस्य त्रायते महतो भयात् ॥ २.४० ॥

nēhābhikramanāśō:'sti pratyavāyō na vidyatē |

svalpamapyasya dharmasya trāyatē mahatō bhayāt || 2.40 ||

व्यवसायात्मिका बुद्धिरेकेह कुरुनन्दन ।   
बहुशाखा ह्यनन्ताश्च बुद्धयोऽव्यवसायिनाम् ॥ २.४१ ॥

vyavasāyātmikā buddhirēkēha kurunandana |

bahuśākhā hyanantāśca buddhayō:'vyavasāyinām || 2.41 ||

यामिमां पुष्पितां वाचं प्रवदन्त्यविपश्चितः ।   
वेदवादरताः पार्थ नान्यदस्तीति वादिनः ॥ २.४२ ॥

yāmimāṁ puṣpitāṁ vācaṁ pravadantyavipaścitaḥ |

vēdavādaratāḥ pārtha nānyadastīti vādinaḥ || 2.42 ||

कामात्मानः स्वर्गपरा जन्मकर्मफलप्रदाम् ।   
क्रियाविशेषबहुलां भोगैश्वर्यगतिं प्रति ॥ २.४३ ॥

kāmātmānaḥ svargaparā janmakarmaphalapradām |

kriyāviśēṣabahulāṁ bhōgaiśvaryagatiṁ prati || 2.43 ||

भोगैश्वर्यप्रसक्तानां तयापहृतचेतसाम् ।   
व्यवसायात्मिका बुद्धिः समाधौ न विधीयते ॥ २.४४ ॥

bhōgaiśvaryaprasaktānāṁ tayāpahr̥tacētasām |

vyavasāyātmikā buddhiḥ samādhau na vidhīyatē || 2.44 ||

त्रैगुण्यविषया वेदा निस्त्रैगुण्यो भवार्जुन ।   
निर्द्वन्द्वो नित्यसत्त्वस्थो निर्योगक्षेम आत्मवान् ॥ २.४५ ॥

traiguṇyaviṣayā vēdā nistraiguṇyō bhavārjuna |

nirdvandvō nityasattvasthō niryōgakṣēma ātmavān || 2.45 ||

यावानर्थ उदपाने सर्वतःसम्प्लुतोदके ।   
तावान् सर्वेषु वेदेषु ब्राह्मणस्य विजानतः ॥ २.४६ ॥

yāvānartha udapānē sarvataḥsamplutōdakē |

tāvān sarvēṣu vēdēṣu brāhmaṇasya vijānataḥ || 2.46 ||

कर्मण्येवाधिकारस्ते मा फलेषु कदाचन ।   
मा कर्मफलहेतुर्भूर्मा ते सङ्गोऽस्त्वकर्मणि ॥ २.४७ ॥

karmaṇyēvādhikārastē mā phalēṣu kadācana |

mā karmaphalahēturbhūrmā tē saṅgō:'stvakarmaṇi || 2.47 ||

योगस्थः कुरु कर्माणि सङ्गं त्यक्त्वा धनञ्जय ।   
सिद्ध्यसिद्ध्योः समो भूत्वा समत्वं योग उच्यते ॥ २.४८ ॥

yōgasthaḥ kuru karmāṇi saṅgaṁ tyaktvā dhanañjaya |

siddhyasiddhyōḥ samō bhūtvā samatvaṁ yōga ucyatē || 2.48 ||

दूरेण ह्यवरं कर्म बुद्धियोगाद्धनञ्जय ।   
बुद्धौ शरणमन्विच्छ कृपणाः फलहेतवः ॥ २.४९ ॥

dūrēṇa hyavaraṁ karma buddhiyōgāddhanañjaya |

buddhau śaraṇamanviccha kr̥paṇāḥ phalahētavaḥ || 2.49 ||

बुद्धियुक्तो जहातीह उभे सुकृतदुष्कृते ।   
तस्माद्योगाय युज्यस्व योगः कर्मसु कौशलम् ॥ २.५० ॥

buddhiyuktō jahātīha ubhē sukr̥taduṣkr̥tē |

tasmādyōgāya yujyasva yōgaḥ karmasu kauśalam || 2.50 ||

कर्मजं बुद्धियुक्ता हि फलं त्यक्त्वा मनीषिणः ।   
जन्मबन्धविनिर्मुक्ताः पदं गच्छन्त्यनामयम् ॥ २.५१ ॥

karmajaṁ buddhiyuktā hi phalaṁ tyaktvā manīṣiṇaḥ |

janmabandhavinirmuktāḥ padaṁ gacchantyanāmayam || 2.51 ||

यदा ते मोहकलिलं बुद्धिर्व्यतितरिष्यति ।   
तदा गन्तासि निर्वेदं श्रोतव्यस्य श्रुतस्य च ॥ २.५२ ॥

yadā tē mōhakalilaṁ buddhirvyatitariṣyati |

tadā gantāsi nirvēdaṁ śrōtavyasya śrutasya ca || 2.52 ||

श्रुतिविप्रतिपन्ना ते यदा स्थास्यति निश्चला ।   
समाधावचला बुद्धिस्तदा योगमवाप्स्यसि ॥ २.५३ ॥

śrutivipratipannā tē yadā sthāsyati niścalā |

samādhāvacalā buddhistadā yōgamavāpsyasi || 2.53 ||

अर्जुन उवाच —

स्थितप्रज्ञस्य का भाषा समाधिस्थस्य केशव ।   
स्थितधीः किं पृभाषेत किमासीत व्रजेत किम् ॥ २.५४ ॥

arjuna uvāca —

sthitaprajñasya kā bhāṣā samādhisthasya kēśava |

sthitadhīḥ kiṁ pr̥bhāṣēta kimāsīta vrajēta kim || 2.54 ||

श्रीभगवानुवाच —

प्रजहाति यदा कामान्सर्वान्पार्थ मनोगतान् ।   
आत्मन्येवात्मना तुष्टः स्थितप्रज्ञस्तदोच्यते ॥ २.५५ ॥

śrībhagavānuvāca —

prajahāti yadā kāmānsarvānpārtha manōgatān |

ātmanyēvātmanā tuṣṭaḥ sthitaprajñastadōcyatē || 2.55 ||

दुःखेष्वनुद्विग्नमनाः सुखेषु विगतस्पृहः ।   
वीतरागभयक्रोधः स्थितधीर्मुनिरुच्यते ॥ २.५६ ॥

duḥkhēṣvanudvignamanāḥ sukhēṣu vigataspr̥haḥ |

vītarāgabhayakrōdhaḥ sthitadhīrmunirucyatē || 2.56 ||

यः सर्वत्रानभिस्नेहस्तत्तत्प्राप्य शुभाशुभम् ।   
नाभिनन्दति न द्वेष्टि तस्य प्रज्ञा प्रतिष्ठिता ॥ २.५७ ॥

yaḥ sarvatrānabhisnēhastattatprāpya śubhāśubham |

nābhinandati na dvēṣṭi tasya prajñā pratiṣṭhitā || 2.57 ||

यदा संहरते चायं कूर्मोऽङ्गानीव सर्वशः ।   
इन्द्रियाणीन्द्रियार्थेभ्यस्तस्य प्रज्ञा प्रतिष्ठिता ॥ २.५८ ॥

yadā saṁharatē cāyaṁ kūrmō:'ṅgānīva sarvaśaḥ |

indriyāṇīndriyārthēbhyastasya prajñā pratiṣṭhitā || 2.58 ||

विषया विनिवर्तन्ते निराहारस्य देहिनः ।   
रसवर्जं रसोऽप्यस्य परं दृष्ट्वा निवर्तते ॥ २.५९ ॥

viṣayā vinivartantē nirāhārasya dēhinaḥ |

rasavarjaṁ rasō:'pyasya paraṁ dr̥ṣṭvā nivartatē || 2.59 ||

यततो ह्यपि कौन्तेय पुरुषस्य विपश्चितः ।   
इन्द्रियाणि प्रमाथीनि हरन्ति प्रसभं मनः ॥ २.६० ॥

yatatō hyapi kauntēya puruṣasya vipaścitaḥ |

indriyāṇi pramāthīni haranti prasabhaṁ manaḥ || 2.60 ||

तानि सर्वाणि संयम्य युक्त आसीत मत्परः ।   
वशे हि यस्येन्द्रियाणि तस्य प्रज्ञा प्रतिष्ठिता ॥ २.६१ ॥

tāni sarvāṇi saṁyamya yukta āsīta matparaḥ |

vaśē hi yasyēndriyāṇi tasya prajñā pratiṣṭhitā || 2.61 ||

ध्यायतो विषयान्पुंसः सङ्गस्तेषूपजायते ।   
सङ्गात्सञ्जायते कामः कामात्क्रोधोऽभिजायते ॥ २.६२ ॥

dhyāyatō viṣayānpuṁsaḥ saṅgastēṣūpajāyatē |

saṅgātsañjāyatē kāmaḥ kāmātkrōdhō:'bhijāyatē || 2.62 ||

क्रोधाद्भवति संमोहः संमोहात्स्मृतिविभ्रमः ।   
स्मृतिभ्रंशाद्बुद्धिनाशो बुद्धिनाशात्प्रणश्यति ॥ २.६३ ॥

krōdhādbhavati saṁmōhaḥ saṁmōhātsmr̥tivibhramaḥ |

smr̥tibhraṁśādbuddhināśō buddhināśātpraṇaśyati || 2.63 ||

रागद्वेषवियुक्तैस्तु विषयानिन्द्रियैश्चरन् ।   
आत्मवश्यैर्विधेयात्मा प्रसादमधिगच्छति ॥ २.६४ ॥

rāgadvēṣaviyuktaistu viṣayānindriyaiścaran |

ātmavaśyairvidhēyātmā prasādamadhigacchati || 2.64 ||

प्रसादे सर्वदुःखानां हानिरस्योपजायते ।   
प्रसन्नचेतसो ह्याशु बुद्धिः पर्यवतिष्ठते ॥ २.६५ ॥

prasādē sarvaduḥkhānāṁ hānirasyōpajāyatē |

prasannacētasō hyāśu buddhiḥ paryavatiṣṭhatē || 2.65 ||

नास्ति बुद्धिरयुक्तस्य न चायुक्तस्य भावना ।   
न चाभावयतः शान्तिरशान्तस्य कुतः सुखम् ॥ २.६६ ॥

nāsti buddhirayuktasya na cāyuktasya bhāvanā |

na cābhāvayataḥ śāntiraśāntasya kutaḥ sukham || 2.66 ||

इन्द्रियाणां हि चरतां यन्मनोऽनुविधीयते ।   
तदस्य हरति प्रज्ञां वायुर्नावमिवाम्भसि ॥ २.६७ ॥

indriyāṇāṁ hi caratāṁ yanmanō:'nuvidhīyatē |

tadasya harati prajñāṁ vāyurnāvamivāmbhasi || 2.67 ||

तस्माद्यस्य महाबाहो निगृहीतानि सर्वशः ।   
इन्द्रियाणीन्द्रियार्थेभ्यस्तस्य प्रज्ञा प्रतिष्ठिता ॥ २.६८ ॥

tasmādyasya mahābāhō nigr̥hītāni sarvaśaḥ |

indriyāṇīndriyārthēbhyastasya prajñā pratiṣṭhitā || 2.68 ||

या निशा सर्वभूतानां तस्यां जागर्ति संयमी ।   
यस्यां जाग्रति भूतानि सा निशा पश्यतो मुनेः ॥ २.६९ ॥

yā niśā sarvabhūtānāṁ tasyāṁ jāgarti saṁyamī |

yasyāṁ jāgrati bhūtāni sā niśā paśyatō munēḥ || 2.69 ||

आपूर्यमाणमचलप्रतिष्ठं समुद्रमापः प्रविशन्ति यद्वत् ।   
तद्वत्कामा यं प्रविशन्ति सर्वे स शान्तिमाप्नोति न कामकामी ॥ २.७० ॥

āpūryamāṇamacalapratiṣṭhaṁ samudramāpaḥ praviśanti yadvat |

tadvatkāmā yaṁ praviśanti sarvē sa śāntimāpnōti na kāmakāmī || 2.70 ||

विहाय कामान्यः सर्वान्पुमांश्चरति निःस्पृहः ।   
निर्ममो निरहङ्कारः स शान्तिमधिगच्छति ॥ २.७१ ॥

vihāya kāmānyaḥ sarvānpumāṁścarati niḥspr̥haḥ |

nirmamō nirahaṅkāraḥ sa śāntimadhigacchati || 2.71 ||

एषा ब्राह्मी स्थितिः पार्थ नैनां प्राप्य विमुह्यति ।   
स्थित्वास्यामन्तकालेऽपि ब्रह्मनिर्वाणमृच्छति ॥ २.७२ ॥

ēṣā brāhmī sthitiḥ pārtha naināṁ prāpya vimuhyati |

sthitvāsyāmantakālē:'pi brahmanirvāṇamr̥cchati || 2.72 ||

72. This is brahmi sthiti (firm standing in the Brahman), O son of Pritha.

Having attained thereto one is not bewildered; fixed in that status at

his end, one can attain to extinction in the Brahman.

ॐ तत्सदिति श्रीमद्भगवद्गीतासूपनिषत्सु ब्रह्मविद्यायां योगशास्त्रे श्रीकृष्णार्जुनसंवादे साङ्ख्ययोगो नाम द्वितीयोऽध्यायः ||२||

**||ōṃ tatsaditi śrīmadbhagavadgītāsūpaniṣatsu brahmavidyāyāṃ yōgaśāstrē śrīkṛṣṇārjunasaṃvādē sāṅkhyayōgō nāma dvitīyō'dhyāyaḥ|||**